Odločba Komisije

z dne 28. julija 1993

o seznamu proizvodov, predvidenem v členu 8 Uredbe Sveta (EGS) št. 339/93

(93/583/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 339/93 z dne 8. februarja 1993 o preverjanju skladnosti s pravili o varnosti proizvodov za izdelke, uvožene iz tretjih držav1 ter zlasti člena 8 Uredbe;

ker Uredba (EGS) št. 339/93 predvideva, da Komisija v skladu s postopkom, določenim v členu 9, sestavi seznam proizvodov, katere še posebej zadeva druga alinea člena 2;

ker se mora ta seznam sestaviti in preučiti s pomočjo pridobljenih izkušenj in/ali veljavnih pravil na področju varnosti proizvodov in v okviru predpisov Skupnosti;

ker se jeiz pripravljalnih del za navedeno uredbo in ukrepov za odpravo kontrol na notranjih mejah pokazalo, da države članice pri preverjanju ustreznosti z veljavnimi predpisi na področju varnosti proizvodov posebno pozornost posvetijo proizvodom, kot so igrače, zdravila in živila;

ker so igrače namenjene posebej ogroženi skupini potrošnikov, pri kateri zaradi otroškega vedenja ne moremo pričakovati "običajne pazljivosti" odraslega potrošnika;

ker poleg tega zdravila in živila predstavljajo dve skupini proizvodov, katerih uživanje neposredno vpliva na zdravje potrošnikov;

ker je potrebno igrače, zdravila in živila vključiti v seznam proizvodov, na katere se še posebej nanaša druga alinea člena 2 Uredbe 339/93 (EGS);

ker se predvideni ukrepi v skladu z odločitvijo odbora, opredeljeno v členu 9 navedene uredbe,

SPREJELA NASLEDNJO ODLOČBO

Člen 1

Seznam proizvodov, ki ga posebej določa druga alinea člena 2 Uredbe (EGS) št. 339/93, vsebuje naslednje skupine proizvodov:

- igrače,

- zdravila za humano uporabo,

- veterinarska zdravila,

- živila,

ki so opredeljene v predpisih Skupnosti, njihova glavna določila pa so informativno predstavljena v prilogi te odločbe.

Člen 2

Države članice v roku enega meseca od dne notifikacije te odločbe obvestijo Komisijo o predpisih, ki so jih sprejele za izvedbo te odločbe.

Komisija o teh predpisih obvesti druge države članice.

Člen 3

Ta odločba je naslovljena na države članice.

V Bruslju, 28. julija 1993

Za Komisijo

Raniero Vanni D'Archirafi

Član Komisije

PRILOGA

PREDPISI SKUPNOSTI, NA KATERE SE NANAŠA ČLEN 1

Igrače: Direktiva Sveta 88/378/EGS1

Pomembna določila:

Igrače, opredeljene v tej odločbi, so določene v členu 1 Direktive 88/378/EGS o približevanju zakonodaj držav članic na področju varnosti igrač; v Prilogi I navedene direktive so našteti proizvodi, ki v skladu s to direktivo niso "igrače".

Predpisi Skupnosti določajo, da mora biti oznaka "EC" v skladu s členom 11 Direktive 88/378/EGS pritrjena na igračah ali njihovi embalaži.

Ker se Direktiva 88/378/EGS uporablja za igrače, namenjene dajanju na trg, se oznaka ECzahteva le za:

- končne proizvode, pri katerih,

- lahko glede na posamezno pakiranje (embalaža, označevanje, etiketiranje) sklepamo, da so namenjeni za dajanje na trg brez kakšne predelave.

Zdravila: Direktivi Sveta 75/319/EGS2 in 81/851/EGS3

Pomembna določila:

Za zdravila za humano uporabo člen 16 spremenjene Direktive 75/319/EGS določa, da "države članice sprejmejo vse potrebne določbe, ki zagotavljajo, da lahko zdravila proizvajajo le tisti, ki imajo za to dovoljenje ()" in dodaja, da se mora dovoljenje za proizvajanje zdravil "zahtevati tudi pri uvozu zdravil iz tretjih držav v državo članico".

Spremenjena Direktiva 81/851/EGS v členu 24 predvideva podobne določbe za veterinarska zdravila.

Izdaja zgoraj navedenega dovoljenja je odvisna od sposobnosti in obveznosti proizvajalca in/ali uvoznika, da izvede številne analize za preveritev skladnostiuvoženih proizvodov s predpisi za trženje.

Ker sistem dovoljenja predvideva obveznost preverjanja vseh uvoženih zdravil, se lahko carinski organi pri kontrolah teh proizvodov omejijo na preverjanje obstoja tega dovoljenja (v skladu z Direktivama 75/319/EGS in 81/851/EGS).

Živila: Direktiva Sveta 79/112/EGS4

Pomembna določila:

Člen 11 spremenjene Direktive 79/112/EGS o etiketiranju, pakiranju in oglaševanju živil predvsem določa, da morajo živila, pakirana za prodajo in namenjena končnemu potrošniku, vendar tržena pred prodajo končnemu potrošniku, ali namenjena restavracijam in bolnišnicam in drugim podobnim dobaviteljem jedi večjemu številu ljudi, na zunanji embalaži obvezno vsebovati vsaj podatke iz pododstavkov (1), (4) in (6) člena 3(1) in po potrebi podatke, predvidene v členu 9a. Ti obvezni podatki so: oznaka proizvoda, minimalni rok trajanja, za hitro pokvarljiva živila datum, ki sledi besedam "uporabno do" in navodila glede hranjenja ter ime ali firma in naslov proizvajalca, osebe, ki je proizvod pakirala, ali prodajalca s sedežem v Skupnosti.

Ostali podatki glede etiketiranja, ki jih določa Direktiva 79/112/EGS, so lahko zajeti le v trgovinski dokumentaciji o živilih, ki je lahko priložena proizvodu oz. se posreduje pred ali sočasno z dobavo.

Prisotnost najvažnejših zahtevanih podatkov glede oznake, datuma in imena ali firme ter naslova proizvajalca, osebe, odgovorne za pakiranje proizvodov, ali prodajalca s sedežem v Skupnosti je nujna zato, da se zagotovi, da bo proizvod, ki dospe do končnega potrošnika, opremljen z etiketo v skladu z Direktivo 79/112/EGS, katere namen je varstvo in obveščanje potrošnikov.

Prisotnost obveznih podatkov glede etiketiranja carinski organi preverjajo na naslednji način:

- z upoštevanjem določil Direktive 79/112/EGS, predvsem kar zadeva njena določila o oznaki, datumu in imenovanju odgovornega za dajanje na trg ter predvidenih izjem (npr. člen 9(6) glede dovoljene opustitve datuma);

- preverjanje se opravi le na predpakiranih proizvodih, namenjenih končnemu potrošniku ("predpakiranega živila" v smislu opredelitve iz člena 1(3)(b) ni potrebno opremiti z vsemi podatki glede etiketiranja, ki jih določa Direktiva 79/112/EGS, če so omenjeni minimalni obvezni podatki navedeni na zunanji embalaži).

1 UL L 40, 17.2.1993, str. 1.

1 UL L 187, 16.7.1988, str. 1.

2 UL L 147, 9.6.1975, str. 13.

3 UL L 317, 6.11.1981, str. 1.

4 UL L 33, 8.2.1979, str. 1.